# Mainà comú

El mainà comú o minà comú (Acridotheres tristis) és una espècie d'ocell de la família dels estúrnids (Sturnidae) que habita als camps oberts, terres de conreu i encara ciutats des de l'Iran i Afganistan fins a la Xina, l'Índia i el sud-est asiàtic. El seus hàbitats són els manglars, els herbassars secs i inundables, les terres llaurades, les plantacions i les àrees urbanes. El seu estat de conservació es considera de risc mínim.

## Espècie invasora

La Unió Internacional per la Conservació de la Natura (UICN) va incloure el mainà comú a la llista de les espècies invasores més perjudicials del món. Només hi ha tres espècies d'aus en aquesta llista, les altres dues són el bulbul cul-roig i l'estornell comú. Ha estat introduït àmpliament en zones fora de la seva àrea de distribució natural, incloses les zones adjacents al Sud-est asiàtic, Madagascar, Orient Mitjà, Sud-àfrica, Israel, Amèrica del Nord, Europa, Austràlia, Nova Zelanda i diverses illes oceàniques, entre les quals destaca l'abundant població de Hawaii. El mainá comú és considerat una plaga a Sud-àfrica, Amèrica del Nord, Orient Mitjà, Austràlia, Nova Zelanda i moltes illes del Pacífic. És particularment problemàtic a Austràlia, on s'han intentat diversos mètodes per controlar la mida de les seves poblacions i protegir les espècies natives.
Un estudi va concloure que hi va haver almenys 22 introduccions accidentals i independents de tres espècies de mainàs (el comú, el fosc i el crestat) des de començaments dels anys 90 a la península Ibèrica i en tres arxipèlags (illes Balears, illes Canàries i Madeira). A Tenerife hi havia poblacions reproductores de mainà comú introduïdes des del 1993. També s'havia registrat la nidificació d'individus assilvestrats al Baix Llobregat, el Garraf i a Mallorca. Les iniciatives d'erradicació van permetre eliminar poblacions insulars de mainà comú en quatre illes, però l'espècie es manté a l'estuari del Tajo (Portugal).
Així mateix, tots els tàxons del gènere Acridotheres estan inclosos en el Catàleg Espanyol d'Espècies Exòtiques Invasores, regulat pel Reial Decret 630/2013, de 2 d'agost, i està prohibida a Espanya la seva introducció al medi natural, possessió, transport, trànsit i comerç.

## Referències

* ↑ Fundació Barcelona Zoo; Institut Català d’Ornitologia; TERMCAT, Centre de Terminologia. «mainà cendrós». Diccionari dels ocells del món. TERMCAT. [Consulta: 29 agost 2022].
* 1 2 3 4 Estrada, Joan. Ocells de Catalunya, País Valencià i Balears : inclou també Catalunya Nord, Franja de Ponent i Andorra. [Cerdanyola del Vallès]: Lynx Edicions, 2010. ISBN 978-84-96553-54-5.
* 1 2 3 Svensson, Lars. Guia d'ocells : Europa i regió mediterrània. 2a ed. Barcelona: Omega, 2010. ISBN 978-84-282-1534-3.
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 673. ISBN 978-84-16728-37-4.
* ↑ BirdLife International. «Common Myna. Acridotheres tristis» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 29 agost 2022].
* ↑ Lowe S., Browne M., Boudjelas S. and de Poorter M. (2000, updated 2004). 100 of the World's Worst Invasive Alien Species: A selection from the Global Invasive Species Database Arxivat 2017-03-16 a Wayback Machine.. The Invasive Species Specialist Group (ISSG), a specialist group of the Species Survival Commission (SSC) of the World Conservation Union (IUCN), Auckland.
* ↑ Wilme, Lucienne «Composition and characteristics of bird communities in Madagascar». Biogéographie de Madagascar, 1996, pàg. 349–362.
* 1 2 Saavedra, S.; Maraver, A.; Anadón, J. D.; Tella, J. L. «A survey of recent introduction events, spread and mitigation efforts of mynas (Acridotheres sp.) in Spain and Portugal». Animal Biodiversity and Conservation, 38 (1), 2015, pàg. 121-127.
* ↑ Long, John L. (1981). Introduced Birds of the World. Agricultural Protection Board of Western Australia, 21-493
* ↑ «Real Decreto 630/2013, de 2 de agosto, por el que se regula el Catálogo español de especies exóticas invasoras.».